นายกรัฐมนตรี เรียกประชุมด่วนหารือมาตรการป้องกันการแพร่ระบาดของโรคโควิด-19 หลังพบจำนวนผู้ป่วยเพิ่มขึ้นมาก
นายกรัฐมนตรี เรียกประชุมด่วนหารือมาตรการป้องกันการแพร่ระบาดของโรคโควิด-19 หลังพบจำนวนผู้ป่วยเพิ่มขึ้นมาก          หลังจากพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้เรียกประชุมหารือร่วมกับนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พลเอก อนุพงศ์ เผ่าจินดา รัฐมนตรีว่าการกระทรวงมหาดไทย  ปลัดกระทรวงสาธารณสุขและปลัดสำนักนายกรัฐมนตรีร่วมถึงหน่วยงานที่เกี่ยวข้อง เพื่อติดตามสถานการณ์การแพร่ระบาดของโรคโควิด-19 ที่ตึกไทยคู่ฟ้า ทำเนียบรัฐบาล ตั้งแต่เวลาประมาณ 10.00 น. ประชุมนานประมาณ 3 ชั่วโมง หลังจากนั้นได้เดินทางกลับในช่วงเวลา 14.00 น. โดยระหว่างนั่งรถออกจากตึกไทยคู่ฟ้า สื่อมวลชนได้พยายามสอบถามนายกรัฐมนตรีว่า มีมาตรการใดเพิ่มเติมออกมาหรือไม่ โดยนายกรัฐมนตรีระบุว่า กำลังทำอยู่ พร้อมชูกำปั้นเชิงสัญลักษณ์ให้ สู้ จากนั้นรถได้เคลื่อนตัวออกไป ด้านนายอนุทิน ชาญวีรกูล เปิดเผยว่า ในที่ประชุมได้รายงานสถานการณ์การแพร่ระบาดของโรคโควิด-19 ต่อนายกรัฐมนตรี ว่า หลังจากประชุมร่วมกับทีมแพทย์วานนี้ (21 มี.ค.63) เพื่อให้เกิดการทำงานบูรณาการร่วมกันทุกฝ่าย โดยในพื้นที่กรุงเทพมหานครมีโรงพยาบาลที่ทำการรักษาผู้ป่วยโรคโควิด-19 เพียง 3 โรงพยาบาล คือ โรงพยาบาลราชวิถี โรงพยาบาลรามาธิบดี และโรงพยาบาลศิริราช จึงมีความจำเป็นที่จะให้กรมการแพทย์ประสานไปยังคณบดีแพทยศาสตร์มหาวิทยาลัยต่างๆ เพื่อเตรียมความพร้อมและรับมือสถานการณ์ที่มีการแพร่ระบาดอย่างต่อเนื่อง ส่วนในการพบผู้ติดที่เชื้อส่วนใหญ่ ยังพบว่าอยู่ในพื้นที่กรุงเทพมหานคร ดังนั้น จึงขอความร่วมมือให้ประชาชนในพื้นที่ กทม.และปริมณฑล หยุดเป็นเวลา 14 วัน เพื่อป้องกันการแพร่ระบาด เช่นเดียวกับกรณีที่ภาครัฐประกาศมาตรการสนับสนุนให้ประชาชนทำงานอยู่ที่บ้าน 14 วันนั้น ก็เพื่อป้องกันการแพร่ระบาดของเชื้อ ดังนั้น อยากให้ประชาชนงดการเดินทางออกต่างจังหวัดด้วย เพื่อไม่ให้เชื้อกระจายไปไหนวงกว้าง โดยรัฐบาลก็อยู่ระหว่างออกมาตรการคุมเข้มเพิ่มเติมสำหรับประชาชนที่กำลังทยอยเดินทางไปยังจังหวัดต่างๆ ด้วย ขณะที่การพบยอดผู้ติดเชื้อล่าสุดที่เพิ่มขึ้นอย่างมากในวันนี้ถึง 188 คน รวมผู้ป่วยสะสมในประเทศไทย 599 คนแล้วนั้น จะมีมาตรการใดออกมาอีกหรือไม่ รองนายกรัฐมนตรีและรัฐมนตรีว่าการกระทรวงสาธารณสุข กล่าวว่า มาตรการที่ใช้ในขณะนี้ถือว่าเข้มข้นมาก มีเพียงอย่างเดียวที่จะทำให้สถานการณ์ผ่านพ้นได้ คือความร่วมมือจากประชาชนทุกคนปฎิบัติตนเองเว้นระยะห่างในสังคมประมาณ 3 อาทิตย์ เพื่อให้ลดการแพร่ระบาดได้ นอกจากนี้ สื่อมวลชนยังได้สอบถามว่าจะมีการประกาศเคอร์ฟิวในประเทศหรือไม่นั้น รองนายกรัฐมนตรี กล่าวว่า กระทรวงสาธารณสุขไม่มีอำนาจที่จะออกเป็นกฎหมายควบคุมห้ามประชาชนออกไปไหนได้ ซึ่งกฎหมายดังกล่าวเป็นอำนาจของฝ่ายความมั่นคง